《和晋斋兄韵》
宋代·袁甫

斟酌元气，斗为帝车。
四时迭运，其信也且。
天道不言，莫非教欤。
日之升矣，云翳扫除。
本无体质，湛然太虚。
历山舜耕，雷泽舜渔。
天德首出，芘焉权与。
晋斋作诗，诲语勤劬。
我处山攀，饮水饭蔬。
一雨苏旱，民气欢如。
东邻杀牛，西邻刲猪。
市贾不售，始到吾庐。
买来烹之，每食无余。
凉哉枕簟，凄其葛練。
忽念世涂，滔滔沦胥。
自昔兴亡，具载诗书。
蛊弊极矣，谁与爬梳。
已而谛思，惊饵如针。
谁谓王门，可轻曳裾。
观诗水章，荷兄警予。
老冉冉至，虚度望舒。
学贵密察，勿事恢疏。
一念微差，恶草必锄。
真刚大勇，那可踌躇。
未济濡尾，既济濡袽。
元自昭晰，无惑可怯。
拜兄忠告，其敢忘诸，
且此养疴，谁毁谁誉。

作者简介：庆元府鄞县人，字广微。袁燮子。少承家学，又受业于杨简。宁宗嘉定七年进士。为秘书省正字，奏称内外局势可惧，请严守帅之选，兴屯田之利。迁校书郎，又言边事之病在内不在外。历任监司及州府官，所至兴利除弊。入为中书舍人，屡奏边事当以上流为急，议和恐误事。累官至权兵部尚书、兼吏部尚书。卒谥正肃。有《蒙斋集》等。